Irene Simonsen (V), 2005-04-28:
Det her forslag har da bestemt mange gode intentioner.
Det er der ingen tvivl om.
Jeg kan kun bekræfte, at Venstre også synes, at det er vigtigt at sikre, at indvandring til Danmark ikke giver en øget sundhedsmæssig risiko, og at de personer, som kommer til Danmark, får en god sundhedsmæssig diagnostisk stilling og behandling.
Men så må jeg så også sige, at det for asylsøgeres vedkommende allerede er sådan, at de får en helbredsundersøgelse ved ankomsten til asylcenteret, og det er med særlig fokus på smitsomme sygdomme.
Kvoteflygtninge vil nu med vedtagelsen af L 79 gennemgå en særlig helbredsundersøgelse, hvilket vil løse problemet, således at kommunerne, som nu fremover modtager kvoteflygtninge, vil kunne sætte ind med den rigtige behandling fra det øjeblik, de ankommer til Danmark.
Derfor undrer det mig, at S fremsætter det her beslutningsforslag, for S ved udmærket godt, at regeringen har været i arbejdstøjet, og at vi faktisk er på vej med de konkrete handlinger.
Så nu er det sådan den sædvanlige retorik, vi har set igennem et stykke tid, at Socialdemokraterne kommer med en masse gode intentioner, men når det så kommer til handlinger og realiteter, er vi jo bare spændt på, hvordan det så ser ud, og vi er spændt på, når der skal stemmes om L 79, om Socialdemokraterne så også er med til at sørge for, at det her også bliver til handling.
For familiesammenførte er det utrolig vigtigt, at vi nu ikke skal til at lave et eller andet parallelt system, hvor de kan komme og få en helbredsundersøgelse.
Jeg skal lige starte med at sige, at jeg er utrolig glad for at høre, at sundhedsministeren vil ophæve karenstiden, hvilket gør, at man, når man kommer som familiesammenført og indvandrer her til landet, fra dag et, man har sit cprnummer, kan få en lægelig behandling, men igennem det system, som er dansk, og som i øvrigt virker rigtig godt.
Det kan så ikke undre mig helt, når jeg kigger tilbage på, hvordan udlændingepolitikken tidligere er ført af Socialdemokraterne, da de sad i regering.
Der handlede det nemlig hele tiden om at lave nogle parallelsystemer, som man så puttede udlændinge ind i, og på den måde har vi jo set, hvordan det er gået, nemlig sådan at de bliver udstillet som et specielt folkefærd og klientgjort, ud fra at de er noget helt specielt og ikke kan være med i det mønster og det system, som vi i øvrigt har i Danmark, og som vi som danskere og beboere i det her land benytter os af.
Så jeg må tage klar afstand fra det, hvis Socialdemokraterne med det beslutningsforslag mener, at der nu skal laves et helt specielt system, for at familiesammenførte skal ind og have et sundhedstjek.
Det er vigtigt, at de bliver en del af det system, vi har i Danmark, en del af den hverdag, vi har i Danmark, og at de nu med sundhedsministerens bekræftelse i dag kan få behandlingen fra den praktiserende læge fra dag et og med det samme blive indført i, hvordan det danske system fungerer.
Samtidig må jeg sluttelig lige sige, at der findes masser af informationsmateriale, som så vel asylanter som kvoteflygtninge, indvandrere og familiesammenførte får fra Integrationsministeriet, oversat til alle sprog, sådan at de ved, hvordan det danske system hænger sammen, og hvor de kan henvende sig.
Men Venstre kan i hvert fald ikke på det grundlag, jeg har nævnt her, støtte beslutningsforslaget.